Kas yra futboliukas?

Šiomis dienomis visi jau žinome kas yra futbolas. Net visai sportu nesidomintys žmonės nesunkiai pasakys kokiomis kūno dalimis žaidžiamas šis, dar sporto karaliumi vadinamas žaidimas. Praeitą savaitę kalbėjau apie sporto būrelius bendrai, o šiandien skirsiu laiko futbolui, kurio užsiėmimus vedu ir pats.

Apie futbolo istoriją nepasakosiu, ji labai įdomi ir turtinga, bet apie futboliuką, kaip apie atskirą reiškinį, paminėti verta.

Prieš 12 metų „Futboliukas“ startavo kaip mažasis didžiojo Futbolo brolis su tikslu populiarinti futbolą tarp pačių mažiausiųjų – netgi ten, kur nėra tam pritaikytų sporto salių.

Futboliukas" – tai paprasta futbolo atmaina, kuri žaidžiama salėje ir lauke 3 prieš 3 netradicinėse erdvėse. Toks žaidimas suteikia daug daugiau džiaugsmo nei įprasti komandiniai žaidimai, nes visi vaikai yra įtraukiami į žaidimą ir visi gauna progą pasimėgauti žaisdami su kamuoliu.

Projekto tikslas – naudojant žaidimus ir pedagoginę „smagaus futbolo žaidimo koncepciją“ suteikti vertingos ir praturtinančios žaidimo patirties vaikams, taip pat populiarinti futbolą, sudominant jaunuosius žaidėjus ir ugdant įvairiausius jų talentus.

Organizuojant žaidimus siekiama skatinti bei stiprinti draugystę ir sportinį bendradarbiavimą tarp projekto organizatorių, dalyvių, o taip pat ir kaimyninių bendruomenių.

Kuriant projektą buvo atsižvelgta į problemas ikimokyklinio ugdymo įstaigose, t. y. dažniausiai jos neturi sporto salių arba jos yra įrengtos mažose erdvėse, tad siekiant, kad vaikai galėtų žaisti futbolą savo įstaigose, buvo parinktas specialus inventorius leidžiantis aktyvią veiklą vykdyti net ir mažose erdvėse.

Kasmet „Futboliukas“ įtraukdavo vis naujas ikimokyklinio ir priešmokyklinio ugdymo įstaigas, naujus darželius – kol šis skaičius viršijo 300. Užsiregistravę pedagogai gaudavo žinių, kaip organizuoti smagius užsiėmimus, o darželiams atitekdavo inventorius. Jis padėdavo su mažuoju futbolo broliu susipažinti tūkstančiams vaikų, tarp ir jų turintiems specialiųjų ugdymo poreikių.

Nuo 2018-ųjų rudens „Futboliukas“ pakeitė savo veidą ir persikėlęs į elektroninę erdvę ([www.asfutboliukas.lt](http://www.asfutboliukas.lt/)) praplėtė savo akiratį – tapo ne tik sportu, bet ir edukacine priemone.

Interaktyvioje svetainėje projekto dalyviai susikuria unikalų „Futboliuko“ herojų ir pasileidžia į vaizdingą kelionę. Kas mėnesį nuo spalio skiriamos įvairios su futbolu susijusios kūrybinės užduotys – nuo piešimo, tapymo iki eilėraščių kūrybos. Į užduotis įsitraukė ir vaikų tėvai, o darželiai skatinami bendrauti tarpusavyje. Užduotys atliekamos ne tik elektroninėje erdvėje – išspausdinta speciali užduočių knygutė.

Nuo kelerių metų lankomas futbolas

Pastaraisiais metais Lietuvoje futbolas tikrai ant bangos, ir populiarumas ir didžiulis, tapome rimtais konkurentais krepšiniui. Vienas privalumų tas, kad į treniruotes vaikai priimami nuo 2,5 metų, kas įmanoma nedaugelyje sporto šakų. Pačiam futbolui ypatingų sąlygų nereikia, todėl ši sporto šaka yra populiariausia visame pasaulyje, juk užtenka kamuolio ir draugų kompanijos, kurie tikrai sugalvos iš ko pasidaryti vartų, o žaidžiamas šis žaidimas ant bet kokios dangos. Afrikoje ir Pietų Amerikoje futbolas yra daugumos vaikų svajonė ir dažnai vienintelė galimybė išsikapstyti iš skurdo aplinkos. Taip pat ten nelabai daug užsiėmimų ir sugalvosi, tad vaikai spardo kamuolius nuo ryto iki vakaro.

Vienas mano vaikų pradėjo lankyti profesionalias treniruotes, kai jam dar nebuvo trijų. Tad galiu teigti, jog išmokęs bėgioti ir spirti, jau gali ateiti į treniruotes, jei tau tai patinka ir teikia malonumą.

Kuo futboliukas skiriasi nuo futbolo?

Negalime vienareikšmiškai sulyginti futbolo ir futboliuko treniruočių. Vieni sako, jog darželyje yra futboliuko treniruotės, o sporto bazėje – futbolo. Nesutikčiau. Iš esmės, projektas “futboliukas” labai išpopuliarėjo darželiuose, bet tai yra tam tikra užklasinė veikla, kuri ne tik supažindina su futbolu ir populiariną ši sportą, o jau tapo atskiru socialiniu projektu. Jei jūsų darželyje dirba profesionalios akademijos atstovas, tai jis veda futbolo treniruotes, o jei jūsų vaiko darželio grupė dalyvauja futboliuko projekte, tuomet ir vadinkime tai futboliuku.

Tai yra formalūs skirtumai, tačiau praktikoje, ir futbolo ir futboliuko treniruotės, kurios vedamos ikimokyklinio amžiaus vaikams turi daug panašumų. Iš esmės tai įvairūs judrūs žaidimai, pratimai su futbolo elementais.

Kaip vyksta futbolo treniruotės ikimokyklinukams

Tokio amžiaus vaikai beveik nemokinami taktikos, viskas dėstoma per žaidimus, per emocijas. Būtent teigiamos emocijos yra trenerių tikslas. Todėl stengiamasi įtraukti į veiklą visus dalyvius, vystyti jų koordinaciją, vikrumą, greitį ir kitas fizines savybes. Per žaidimus vaikai patiria įvairias emocijas, tačiau išmoksta kaip laimėti, taip ir pralaimėti, bet adekvačiai į tai reaguoti. Ne viena treniruotė neapsieina be kamuolių, nes šis inventoriaus elementas vaikams labai patinka. Futbole dažnai sakoma, jog “kamuolys apvalus”, ką reiškia, jog lieka netikėtumo ir sėkmės elementas, o tai pralinksmina vaikus žaidimuose, ir galimybių laimėti turi visi, o ne patys greičiausi ir mikliausi.

Kuo skiriasi treniruotės darželyje nuo treniruočių akademijos bazėje

Pabaigus darželį, dalis vaikų ir toliau nori lankyti futbolą, bet tokia galimybė jų naujoje mokymo įstaigoje būna nedažnai, todėl tėvams reikia ieškoti naujos vietos treniruotėms. Dideliuose Lietuvos miestuose pasirinkimas išties labai platus. Vilniuje šiuo metu yra virš 20 futbolo mokyklų, akademijų, būrelių. Dislokacija įvairiausia, nuo miesto centro iki tolimiausių rajonų, todėl šiek tiek pasidomėjus, tikrai rasite vietą arčiau namų ar mokyklos.

Kuo gi skirsis treniruotės nuo tų, kurias lankė vaikas darželyje. Visų pirma trukme. Darželyje treniruotė vyksta nuo 30 iki 45 minučių, ir jei suplanuota tinkamai, to laiko pilnai užtenka vaikams išsikrauti ir pasimėgauti procesu. Futbolo mokyklų treniruotės truks nuo 45 minučių iki pusantros valandos. Tai priklausys nuo vaikų skaičiaus, sąlygų, mokyklos nuomonės apie treniruočių procesą ir kitų faktorių.

Kitas skirtumas yra sąlygos. Ne visi darželiai turi atskiras sporto sales, dažnai tenka užsiėmimus vesti muzikos salėje, o ir šiltuoju metu lauke ne visur yra tinkama aikštelė. Futbolo mokyklų bazėse situacija geresnė, vaikams suteikiama daugiau vietos, danga yra kokybiškesnė, inventoriaus būna daugiau. Neretai su grupe dirba daugiau nei vienas specialistas (ypač jei vaikų skaičius viršija 15), daug kur yra persirengimo kambariai ir dušai. Treniruotės atrodo profesionalesnes, nes tam sudaromos tinkamos sąlygos, tačiau ir darželyje pastoviai lankantys vaikai lieka patenkinti, o ir privalumų yra nemažai.

Na ir be abejo už malonumus tenka mokėti, todėl skiriasi ir treniruočių kainos. Sporto bazių nuoma didesnė, inventorius brangesnis, didesni administracijos kaštai, todėl ir treniruočių kainos didesnės maždaug 2,5 karto. Nepamirškim, jog moksleiviai turi NVŠ krepšelį, kuris suteikia 15 eurų nuolaidą vienam pasirinktam būreliui, todėl būtinai naudokitės šia privilegija.

Apibendrinimas

Linkiu visiems surasti tokius būrelius, kurie neštų džiaugsmą jūsų atžaloms. Technologijų amžiuje sportuojantys vaikai yra tikras stebuklas, tad kartu mes galime jį sukurti. Likite sveiki!